A4-0368/97

Ψήφισμα σχετικά με την ανακοίνωση της Επιτροπής «Ατζέντα 2000 - Για μια ισχυρότερη και διευρυμένη Ένωση -» (COM(97)2000 - C4-0371/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)2000 - C4-0371/97) ((C4-0373/97, C4-0374/97, C4-0375/97, C4-0376/97, C4-0377/97, C4-0378/97, C4-0379/97, C4-0380/97, C4-0381/97, C4-0382/97, C4-0583/97 )),

- έχοντας υπόψη τα συμπεράσματα των Ευρωπαϊκών Συμβουλίων της Κοπεγχάγης (21-22 Ιουνίου 1993), του Έσσεν (9-10 Δεκεμβρίου 1994) και της Μαδρίτης (15-16 Δεκεμβρίου 1995),

- έχοντας υπόψη τα πορίσματα του Ευρωπαϊκού Συμβουλίου της Φλωρεντίας του Ιουνίου 1996 σύμφωνα με τα οποία οι διαπραγματεύσεις προσχώρησης με την Κύπρο πρέπει να αρχίσουν έξι μήνες μετά την ολοκλήρωση της Διακυβερνητικής Διάσκεψης,

- έχοντας υπόψη το Ευρωπαϊκό Συμβούλιο του Άμστερνταμ του Ιουνίου 1997 το οποίο κατέληξε ότι με την επιτυχή ολοκλήρωση της ΔΔ έχει πλέον ανοίξει ο δρόμος για την εκκίνηση της διαδικασίας διεύρυνσης, σύμφωνα με τα συμπεράσματα του Ευρωπαϊκού Συμβουλίου της Μαδρίτης,

- έχοντας υπόψη το ψήφισμά του της 20ής Ιανουαρίου 1993 σχετικά με τη σύλληψη και τη στρατηγική της Ευρωπαϊκής Ένωσης στην προοπτική της διεύρυνσής της και της δημιουργίας μιας παγκόσμιας τάξης σε ευρωπαϊκή κλίμακα (( ΕΕ C 42 της 15.2.1993, σελ. 124.)),

- έχοντας υπόψη το ψήφισμά του της 12ης Ιουλίου 1995 σχετικά με την αίτηση προσχώρησης της Κύπρου στην Ευρωπαϊκή Ένωση ((ΕΕ C 249 της 25.9.1995, σελ. 74)),

- έχοντας υπόψη το ψήφισμά του της 17ης Απριλίου 1996 σχετικά με τη Λευκή Βίβλο «Προετοιμασία των συνδεδεμένων κρατών της Κεντρικής και Ανατολικής Ευρώπης για την ενσωμάτωσή τους στην εσωτερική αγορά της Ένωσης» ((ΕΕ C 141 της 13.5.1996, σελ. 135)),

- έχοντας υπόψη το ψήφισμά του της 19ης Νοεμβρίου 1997 για τη Συνθήκη του Άμστερνταμ ((Βλ. Μέρος ΙΙ, σημείο 20 των ΣΠ της ημερομηνίας αυτής)),

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τις γνωμοδοτήσεις της Επιτροπής Γεωργίας και Ανάπτυξης της Υπαίθρου, της Επιτροπής Προϋπολογισμών, της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Εξωτερικών Οικονομικών Σχέσεων, της Επιτροπής Νομικών Θεμάτων και Δικαιωμάτων των Πολιτών, της Επιτροπής Απασχόλησης και Κοινωνικών Υποθέσεων, της Επιτροπής Περιφερειακής Πολιτικής, της Επιτροπής Μεταφορών και Τουρισμού, της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Πολιτισμού, Νεότητας, Παιδείας και Μέσων Ενημέρωσης, της Επιτροπής Ανάπτυξης και Συνεργασίας, της Επιτροπής Πολιτικών Ελευθεριών και Εσωτερικών Υποθέσεων, της Επιτροπής Θεσμικών Θεμάτων, της Επιτροπής Ελέγχου του Προϋπολογισμού, της Επιτροπής Αλιείας και της Επιτροπής για τα Δικαιώματα της Γυναίκας (A4-0368/97),

Α. λαμβάνοντας υπόψη ότι κάθε χώρα που ανήκει γεωγραφικώς στην Ευρώπη και διαθέτει δημοκρατικούς θεσμούς πρέπει να έχει τη θέση της στην Ευρωπαϊκή Ένωση,

Β. λαμβάνοντας υπόψη ότι η διεύρυνση αποτελεί ηθική, πολιτική και οικονομική πρόκληση για την ΕΕ και αντιπροσωπεύει ιστορική ευκαιρία για τη διαμόρφωση του μέλλοντος της Ευρώπης,

Γ. λαμβάνοντας υπόψη ότι η διεύρυνση αποτελεί απάντηση στις μεταβολές που έχουν πραγματοποιηθεί στην ευρωπαϊκή ήπειρο μετά την ειρηνική στις περισσότερες περιπτώσεις απελευθέρωση της Κεντρικής και Ανατολικής Ευρώπης κατά τα έτη 1989 έως 1991,

Δ. λαμβάνοντας υπόψη ότι είναι προς το συμφέρον και των υποψηφίων χωρών και των σημερινών κρατών μελών μια Ένωση που να λειτουργεί αποτελεσματικά και μια διεύρυνση που θα την ενισχύσει αντί να την αποδυναμώσει και η οποία αναμένεται να θέσει τα θεμέλια για μια ευρύτερη Κοινοτική Ευρώπη, βασισμένη στο κράτος δικαίου, τη δημοκρατία, την ειρήνη, την αλληλεγγύη και την ανθρώπινη αξιοπρέπεια,

Ε. λαμβάνοντας υπόψη την εκ μέρους της Επιτροπής αξιολόγηση των αποτελεσμάτων του Συμβουλίου του Άμστερνταμ το 1997, έχοντας παράλληλα υπόψη την ανάγκη μεταρρύθμισης των θεσμικών οργάνων της Ένωσης πριν από την πραγματοποίηση της διεύρυνσης,

ΣΤ. λαμβάνοντας υπόψη ότι, εν πάση περιπτώσει, η προσχώρηση στην Ευρωπαϊκή Ένωση θα είναι δυνατή μόνο μετά την πραγματοποίηση των θεσμικών μεταρρυθμίσεων της Ευρωπαϊκής Ένωσης,

Ζ. πεπεισμένο ότι η διεύρυνση της ΕΕ πρέπει να θεωρείται και να αντιμετωπίζεται ως τμήμα ενός συνολικού σχεδίου για την επίτευξη του στόχου της ευρωπαϊκής ολοκλήρωσης,

Η. υπενθυμίζοντας ότι τα κριτήρια τα οποία αποφάσισε το Ευρωπαϊκό Συμβούλιο της Κοπεγχάγης του 1993 για τις υποψήφιες προς προσχώρηση χώρες,

a) σταθερούς θεσμούς που να εγγυώνται τη δημοκρατία, το κράτος δικαίου, τα ανθρώπινα δικαιώματα και την προστασία των μειονοτήτων[semigr ]

b) βιώσιμη οικονομία της αγοράς[semigr ]

c) την ικανότητα να αντεπεξέλθουν στις ανταγωνιστικές πιέσεις και τις δυνάμεις της αγοράς εντός της ΕΕ[semigr ]

d) την ικανότητα να αναλάβουν τις υποχρεώσεις της ιδιότητας του κράτους μέλους που αφορούν το κεκτημένο, συμπεριλαμβανομένης της υποστήριξης των στόχων της πολιτικής, οικονομικής και νομισματικής ένωσης,

Θ. λαμβάνοντας υπόψη ότι κατά το Ευρωπαϊκό Συμβούλιο της Μαδρίτης το 1995, το Συμβούλιο κάλεσε την Επιτροπή να υποβάλει, το ταχύτερο δυνατό μετά την ΔΔ, τις γνωμοδοτήσεις επί των επιμέρους αιτήσεων προσχώρησης και να προετοιμάσει συνολικό έγγραφο για τη διεύρυνση,

Ι. παρατηρώντας ότι, σύμφωνα με την Ατζέντα 2000, η διαδικασία προσχώρησης θα αρχίσει ταυτόχρονα για όλες τις υποψήφιες χώρες εντός του πλαισίου της Ενισχυμένης Ενταξιακής Σύμπραξης (ΕΕΣ),

ΙΑ. επιμένοντας ότι μια στρατηγική διεύρυνσης, η οποία θα προβλέπει την συμμετοχή όλων των υποψηφίων χωρών στην ενταξιακή διαδικασία, έχει ουσιαστική σημασία για την αποφυγή αρνητικών συνεπειών σε ορισμένες υποψήφιες χώρες,

ΙΒ. έχοντας επίγνωση της πολυπλοκότητας της διαδικασίας προσχώρησης, στα πλαίσια της οποίας θα πραγματοποιηθούν διαφόρων ειδών διαπραγματεύσεις: διμερείς διαπραγματεύσεις για τον τρόπο εκπλήρωσης των κριτηρίων προσχώρησης (διαπραγματεύσεις ΕΕΣ), που θα οδηγήσουν σε διαπραγματεύσεις για τη συγκεκριμένη θεσμική θέση κάθε χώρας στην ΕΕ, καθώς και για τα μεταβατικά μέτρα και άλλα περεμφερή θέματα, και πολυμερείς συνομιλίες για κοινά συμφέροντα στους τομείς του δεύτερου και του τρίτου πυλώνα,

ΙΓ. λαμβάνοντας υπόψη την άποψη της Επιτροπής ότι η διεύρυνση αποτελεί μια ευκαιρία για την Ένωση όχι μόνον όσον αφορά την ασφάλεια και την οικονομία της, αλλά και όσον αφορά τον πολιτισμό της, και ότι οι πολυμερείς συνομιλίες πρέπει να αφορούν ένα κοινό όραμα για την εκπαιδευτική και πολιτισμική διάσταση και τη διάσταση της πληροφόρησης στην ευρωπαϊκή ολοκλήρωση,

ΙΔ. παρατηρώντας ότι, σύμφωνα με τη γνώμη της Επιτροπής, όλες οι ΧΚΑΕ, με - προσωρινή - εξαίρεση τη Σλοβακική Δημοκρατία, πληρούν επαρκώς τα πολιτικά κριτήρια της δημοκρατίας,

ΙΕ. παρατηρώντας ότι, σύμφωνα με την Επιτροπή, καμία υποψήφια ΧΚΑΕ δεν πληροί επί του παρόντος τα οικονομικά κριτήρια της "Κοπεγχάγης¨, γεγονός το οποίο συνεπάγεται λογικά τη συμμετοχή όλων των υποψήφιων χωρών στην Ενισχυμένη Ενταξιακή Συνεργασία,

ΙΣΤ. έχοντας επίγνωση της διαδικασίας που ακολουθούν οι υποψήφιες χώρες για τη βελτίωση της αποτελεσματικότητας και της ποιότητας των διοικητικών διαδικασιών και υπογραμμίζοντας την ανάγκη συνεχούς βελτίωσης, η οποία θα μπορούσε να προωθηθεί μέσω μιάς συνολικής στρατηγικής τόσο στην υποψήφια χώρα όσο και στην ΕΕ,

ΙΖ. λαμβάνοντας υπόψη την άποψη της Επιτροπής ότι, δοθέντος του άκρως εξελιγμένου και πολύπλοκου χαρακτήρα της εσωτερικής αγοράς, η προσχώρηση πρέπει να βασίζεται σε αρχές όπως ο πλήρης σεβασμός του κοινοτικού κεκτημένου, ο αποκλεισμός κάθε ρήτρας εξαίρεσης ή παρέκκλισης και ο περιορισμός των μεταβατικών μέτρων σε δεόντως αιτιολογημένες περιπτώσεις και για περιορισμένες χρονικές περιόδους,

ΙΗ. λαμβάνοντας υπόψη την άποψη της Επιτροπής ότι η απόφαση για την έναρξη διαπραγματεύσεων με την Κύπρο θα πρέπει να θεωρηθεί θετική εξέλιξη, η οποία θα μπορούσε να συμβάλει στην εξεύρεση πολιτικής ρύθμισης,

ΙΘ. λαμβάνοντας υπόψη την άποψη της Επιτροπής ότι η Τουρκία είναι σημαντικότατη για την ΕΕ και αξίζει ειδικής προσοχής, αλλά υπενθυμίζοντας στην Τουρκία τις προσδοκίες του Κοινοβουλίου να σημειωθεί αισθητή πρόοδος στη βελτίωση των ανθρωπίνων δικαιωμάτων, των δημοκρατικών μεταρρυθμίσεων, στη μεταχείριση των Κούρδων της Τουρκίας και στην επίλυση του προβλήματος της συνεχιζόμενης κατοχής του βόρειου τμήματος της Κύπρου,

Κ. έχοντας επίγνωση των κενών που παρουσιάζουν οι γνώσεις των πολιτών των ΧΚΑΕ όσον αφορά την ευρωπαϊκή ολοκλήρωση και τη λειτουργία της Ευρωπαϊκής Ένωσης, καθώς και της έλλειψης πληροφοριών στην Ευρωπαϊκή Ένωση σχετικά με τις χώρες της Κεντρικής και Ανατολικής Ευρώπης και τις συνέπειες της προς Ανατολάς διεύρυνσης,

ΚΑ. έχοντας επίγνωση ότι είναι σημαντικό να συμμετάσχουν όσο το δυνατόν περισσότερο στη διαδικασία της διεύρυνσης και της ολοκλήρωσης όλα τα τμήματα της κοινωνίας στην Ευρωπαϊκή Ένωση και στις υποψήφιες χώρες,

ΚΒ. πεπεισμένο ότι η μεταρρύθμιση της Κοινής Γεωργικής Πολιτικής (ιδιαίτερα στους τομείς εκείνους που απεκλείσθησαν από την μεταρρύθμιση του 1992), της περιφερειακής πολιτικής και της πολιτικής της συνοχής επιβάλλεται ακόμη και εν απουσία κάθε θεώρησης που σχετίζεται με την προσχώρηση ενός ή περισσοτέρων νέων κρατών μελών,

ΚΓ. υπογραμμίζοντας ότι η διεύρυνση με τις ένδεκα υποψήφιες χώρες θα συνεπάγεται σημαντική αύξηση του γεωργικού δυναμικού της Ένωσης και θα επεκτείνει την αγορά των βασικών και μεταποιημένων προϊόντων σε 100 εκατομμύρια πρόσθετους καταναλωτές,

ΚΔ. εκτιμώντας ότι η σύλληψη και η υλοποίηση μεγάλων σχεδίων σε ευρωπαϊκή κλίμακα στον τομέα των υποδομών, των οδών χερσαίας, θαλασσίας και εναέριας επικοινωνίας, της περιφερειακής ανάπτυξης, της προστασίας του περιβάλλοντος κτλ. θα μπορούσαν να διευκολυνθούν με τη διεύρυνση της Ένωσης με τις υποψήφιες χώρες,

ΚΕ. πεπεισμένο ότι η ευρωπαϊκή ολοκλήρωση και η νέα διεύρυνση μπορούν να επιτύχουν μόνο υπό τον όρο να συμβιβασθεί ο σεβασμός των εθνικών συμφερόντων με την απαραίτητη αλληλεγγύη μεταξύ των κρατών μελών, είτε αυτά είναι παλαιά ή νέα,

ΚΣΤ. κρίνοντας ότι η διεύρυνση μπορεί να αποτελέσει μια μεγάλη ευκαιρία για την Ένωση στο βαθμό που αυτή θα εμπλουτίσει το πολιτικό και οικονομικό δυναμικό της, θα αποτελέσει για τα δεκαπέντε κράτη μέλη ευκαιρία νέων αγορών για εμπορικές συναλλαγές, θα αυξήσει το βάρος της στις διεθνείς σχέσεις και στους διεθνείς οργανισμούς, θα ενισχύσει τη θέση της στις διεθνείς αγορές και θα επεκτείνει την εσωτερική της αγορά όσον αφορά τις συναλλαγές εμπορευμάτων και τις επενδύσεις και θα ενθαρρύνει την δημιουργία θέσεων απασχόλησης,

ΚΖ. υπενθυμίζοντας ότι, λαμβανομένου υπόψη του βαθμού δημοκρατικής και οικονομικής ανάπτυξης των υποψηφίων χωρών και όσων διακυβεύονται στον οικονομικό, κοινωνικό, στρατηγικό και πολιτικό τομέα της διεύρυνσης, ο τελευταίος αυτός στόχος αντιπροσωπεύει ένα γεγονός μεγάλης ιστορικής σημασίας το οποίο δεν είναι δυνατόν να εξομοιωθεί με τις προηγούμενες διευρύνσεις,

ΚΗ. έχοντας τη γνώμη ότι, υφισταμένης της αναγκαίας πολιτικής βούλησης, η κατάληξη αυτής της διαδικασίας θα είναι μια περισσότερο ισχυρή Ένωση, σε μια Ευρώπη σταθερή και ικανή να εκπληρώσει την αποστολή της έναντι των πολιτών της και να αναλάβει τις ευθύνες της έναντι της διεθνούς κοινότητας,

ΚΘ. εκτιμώντας ότι η απόφαση που έλαβε η Επιτροπή να προεπιλέξει τις χώρες που θα είναι εις θέσιν να αναλάβουν μεσοπρόθεσμα τις υποχρεώσεις που θα απορρέουν από την ένταξή τους στην Ευρωπαϊκή Ένωση δεν είναι η αρμόζουσα ούτε από πολιτική άποψη, δεδομένου ότι έτσι δημιουργείται μιά νέα διαίρεση μεταξύ των υποψηφίων χωρών, ούτε από οικονομική άποψη, δεδομένου ότι δεν ενθαρρύνει την προσέλκυση άμεσων ξένων επενδύσεων από τις μη επιλεγείσες χώρες της Κεντρικής και Ανατολικής Ευρώπης, για οικονομικούς λόγους, κατά την έναρξη των διαπραγματεύσεων ένταξης,

Λ. πεπεισμένο ότι όλες οι υποψήφιες χώρες έχουν το δικαίωμα να συμμετάσχουν στη διαδικασία διεύρυνσης ευθύς εξ αρχής, εξυπακουομένου ότι ο ρυθμός των διαπραγματεύσεων μπορεί να είναι διαφορετικός σε συνάρτηση με την ικανότητα κάθε κράτους να υιοθετήσει το κοινοτικό κεκτημένο και να διασφαλίσει τον πλήρη σεβασμό των κριτηρίων που ορίστηκαν στο Ευρωπαϊκό Συμβούλιο της Κοπεγχάγης,

Όσον αφορά τη στρατηγική της διεύρυνσης

1. δηλώνει επισήμως ότι η Ευρωπαϊκή Ένωση είναι ανοικτή προς όλες τις ευρωπαϊκές δημοκρατίες που πληρούν τα κριτήρια ένταξης, επιθυμώντας με τον τρόπο αυτό να προωθήσει τους στόχους που καθορίζονται στο προοίμιο της Συνθήκης της Ρώμης του 1957, δηλαδή «να θέσουν τις βάσεις μιας διαρκώς στενότερης ενώσεως των ευρωπαϊκών λαών και να παγιώσουν, με τη συνένωση των οικονομικών τους δυνάμεων, τη διαφύλαξη της ειρήνης και της ελευθερίας»[semigr ]

2. θεωρεί την προσεχή διεύρυνση της Ευρωπαϊκής Ένωσης ως ένα ριζικά νέο στάδιο της διαδικασίας της ευρωπαϊκής ολοκλήρωσης, που απαιτεί μια εμπεριστατωμένη αξιολόγηση όλων των θεσμικών, πολιτικών, οικονομικών και κοινωνικών συνεπειών για την Ένωση και τις υποψήφιες προς ένταξη χώρες, και είναι πεπεισμένο ότι αυτή η αξιολόγηση μπορεί να ενισχυθεί με την πλήρη συμμετοχή των εθνικών κοινοβουλίων και της κοινής γνώμης σε όλες τις ενδιαφερόμενες χώρες[semigr ]

3. καλεί το Ευρωπαϊκό Συμβούλιο να κινήσει τη διαδικασία διεύρυνσης μέσω κοινής πράξης για όλες τις υποψήφιες χώρες[semigr ] πιστεύει ότι όλες οι υποψήφιες χώρες που πληρούν αυτή τη στιγμή το κριτήριο που καθορίστηκε στην Κοπεγχάγη, της σταθερής δημοκρατικής τάξης, του σεβασμού των ανθρωπίνων δικαιωμάτων και της προστασίας των μειονοτήτων, έχουν το δικαίωμα να αρχίσουν την ενισχυμένη ενταξιακή και διαπραγματευτική διαδικασία ταυτοχρόνως, και ότι η διαδικασία αυτή θα πρέπει να αρχίσει για όλες αυτές τις χώρες στις αρχές του 1998[semigr ]

4. πιστεύει ωστόσο ότι η διάρκεια και ο ρυθμός των διαπραγματεύσεων μπορεί να διαφέρουν ανάλογα με τη χώρα και την ικανότητά της να ενσωματώσει το κοινοτικό κεκτημένο, να αναπτύξει μια οικονομία της αγοράς ικανή να αντιμετωπίσει τις πιέσεις της ενιαίας αγοράς και να αποκτήσει σταθερούς θεσμούς οι οποίοι σέβονται το κράτος δικαίου, τη δημοκρατία, τα ανθρώπινα δικαιώματα και τα δικαιώματα των μειονοτήτων[semigr ]

5. πιστεύει επίσης ότι η ένταση των διαπραγματεύσεων και το χρονοδιάγραμμα περάτωσής τους θα εξαρτώνται από τον βαθμό στον οποίο κάθε υποψήφια χώρα πληροί τα κριτήρια για προσχώρηση[semigr ]

6. πιστεύει κατά συνέπεια ότι πρέπει να αρχίσουν εντατικές διαπραγματεύσεις σε ατομική βάση με τις χώρες που έχουν επιτελέσει αισθητές προόδους και, αν και επισημαίνει ορισμένες ανακρίβειες, υποστηρίζει τις εκτιμήσεις της Επιτροπής σχετικά με την παρούσα κατάσταση των εν λόγω χωρών[semigr ]

7. υποστηρίζει ότι η Ένωση πρέπει να αποφύγει να αποφασίσει εκ των προτέρων, άμεσα ή έμμεσα, την ημερομηνία προσχώρησης στο βαθμό που αυτή εξαρτάται από τις προσπάθειες που θα καταβάλουν οι υποψήφιες χώρες[semigr ]

8. πιστεύει ότι η στρατηγική διεύρυνσης πρέπει να ανταποκρίνεται στις κάτωθι αρχές:

α) στόχος της Ευρωπαϊκής Ένωσης στην εν λόγω διαδικασία είναι να δώσει την δυνατότητα σε όλες τις υποψήφιες χώρες να ανταποκριθούν στα κριτήρια της Κοπεγχάγης και να προσχωρήσουν στην Ένωση εντός του συντομότερου εφικτού διαστήματος[semigr ]

β) σημείο εκκίνησης θα είναι επομένως μια ενθαρρυντική στάση έναντι των υποψηφίων χωρών, με αποδοχή του ηθικού τους δικαιώματος να προσχωρήσουν στην ΕΕ, εμμένοντας όμως στην εκπλήρωση των κριτηρίων της Κοπεγχάγης και τροφοδοτώντας έτσι το δυναμισμό της διαδικασίας προσχώρησης[semigr ]

γ) η πρόσκληση συμμετοχής στις διαπραγματεύσεις ΕΕΣ πρέπει να παρέχει την πολιτική δέσμευση για την προσχώρηση όσων υποψηφίων χωρών επιδιώκουν την εκπλήρωση των κριτηρίων της Κοπεγχάγης και θα πρέπει κατά συνέπεια να θεωρείται κοινή αφετηρία της διαδικασίας προσχώρησης, όπως προτείνεται στην Ατζέντα 2000[semigr ]

δ) οι προετοιμασίες για την προσχώρηση πρέπει να περιλάβουν όλες τις ΧΚΑΕ επί ίσης βάσεως, με ταυτόχρονη παραδοχή των τεράστιων διαφορών όσον αφορά την κατάσταση και το ρυθμό της ανάπτυξης που προσδιορίζει το είδος των θεμάτων προς εξέταση[semigr ]

ε) οι ετήσιες αξιολογήσεις πρέπει να τονίζουν την ευελιξία όσον αφορά τη "σειρά¨ των υποψηφίων χωρών, η οποία εξαρτάται από τα επιτευχθέντα αποτελέσματα και δεν πρέπει να θεωρείται αμετάβλητη[semigr ]

στ) πιστεύει ότι η πρόοδος των υποψηφίων χωρών στο θέμα της προστασίας των ανθρωπίνων δικαιωμάτων θα πρέπει να ελέγχεται σε τακτά διαστήματα και να περιλαμβάνεται στις ετήσιες εκτιμήσεις που προτίθεται να εκπονεί η Επιτροπή[semigr ]

9. υπογραμμίζει τη σημασία που αποδίδει στην επίτευξη προόδου, ιδιαίτερα στους ακόλουθους τομείς, αναγνωρίζοντας ταυτόχρονα ότι ο μεγαλύτερος σεβασμός των δικαιωμάτων του ανθρώπου και των δημοκρατικών αρχών αποτελεί συνεχή πρόκληση για τα νυν και τα μελλοντικά κράτη μέλη της ΕΕ:

- επικύρωση και εφαρμογή των νομικών κανόνων περί ανθρωπίνων δικαιωμάτων,

- νομική ευθύνη των αστυνομικών, των στρατιωτικών και των μυστικών υπηρεσιών,

- σεβασμό των δικαιωμάτων των μειονοτήτων,

- δικαίωμα για ελευθερία του λόγου και ελευθερία των μέσων ενημέρωσης,

- κατάργηση της θανατικής ποινής, όπου εξακολουθεί να εφαρμόζεται,

- οριστική κατάργηση των βασανιστηρίων και της κακομεταχείρισης,

- αποδοχή της αρχής της αντίρρησης στην εκτέλεση στρατιωτικής θητείας για λόγους συνείδησης, και

- αποδοχή και ενθάρρυνση της ανάπτυξης του μη κερδοσκοπικού τομέα ως σημαντικού εταίρου για τη συνεχή βελτίωση του σεβασμού των ανθρωπίνων δικαιωμάτων[semigr ]

10. δηλώνει ότι μόνον οι χώρες που έχουν καταργήσει τη θανατική ποινή μπορούν να γίνουν μέλη της Ευρωπαϊκής Ένωσης[semigr ]

11. είναι πεπεισμένο ότι η περιφερειακή συνεργασία μεταξύ των υποψηφίων χωρών πρέπει να ενθαρρυνθεί και να διευκολυνθεί και ότι τούτο πρέπει να θεωρείται ως θετικό βήμα για την ένταξη στην ΕΕ[semigr ] πρεσβεύει ότι η προσχώρηση στην ΕΕ δεν πρέπει να παρακωλύσει τις διεξαγόμενες διαδικασίες περιφερειακής συνεργασίας όπως είναι αυτή μεταξύ των Δημοκρατιών της Βαλτικής, ούτε θα πρέπει η υπάρχουσα περιφερειακή συνεργασία να αποτελέσει εμπόδιο για την ένταξη οποιασδήποτε υποψήφιας χώρας[semigr ]

12. πιστεύει ότι μια αποτελεσματική και αξιόπιστη δημόσια διοίκηση αποτελεί ζωτικής σημασίας στοιχείο για την προετοιμασία της ένταξης στην ΕΕ με σκοπό την ενίσχυση του κράτους δικαίου και της οικονομικής και κοινωνικής συνοχής, και ότι η προενταξιακή στρατηγική όλων των υποψηφίων χωρών πρέπει να περιλαμβάνει σε μεγάλο βαθμό μέτρα που αποσκοπούν στη βελτίωση της ποιότητας της δημόσιας διοίκησής τους[semigr ] υποστηρίζει, όσον αφορά την Ενισχυμένη Ενταξιακή Σύμπραξη, ότι πρέπει να δοθεί έμφαση στην εκπαίδευση και την επιμόρφωση των δημόσιων υπαλλήλων και στις συνοδευτικές οικονομικές διευκολύνσεις προς βελτίωση της ποιότητας της διοίκησης[semigr ]

13. ζητεί, για το λόγο αυτό, από τα υποψήφια κράτη να καθιερώσουν στο πλαίσιο των συνταγματικών τους συστημάτων αποτελεσματικές, τοπικές, περιφερειακές και εθνικές διοικητικές δομές, να ενθαρρύνουν μη κρατικούς φορείς σε αυτά τα πεδία καθώς και να βελτιώσουν τα συστήματα του δημοσιονομικού ελέγχου, προκειμένου ως μελλοντικά μέλη να μπορούν να χρησιμοποιήσουν αποτελεσματικά τα διαρθρωτικά ταμεία και να μπορέσουν κατ' αυτόν τον τρόπον να μειώσουν τις τεράστιες περιφερειακές διαφορές και τα προβλήματα ανάπτυξης[semigr ]

14. υπενθυμίζει ότι τα προσεχή έτη η Ευρωπαϊκή Ένωση θα αντιμετωπίσει χρονικά ορόσημα που αποτελούν ισάριθμες προκλήσεις για την ευρωπαϊκή οικοδόμηση και τα οποία θα ασκήσουν αμοιβαία επιρροή μεταξύ τους, όπως η εισαγωγή του ενιαίου νομίσματος, η αναθεώρηση των δημοσιονομικών προοπτικών καθώς και η διεύρυνση με την Κύπρο και τις χώρες της Κεντρικής και Ανατολικής Ευρώπης[semigr ]

15. θεωρεί τα αποτελέσματα της διαδικασίας προσχώρησης ως λίθο για την οικοδόμηση μιας οργανικής διαδικασίας που θα οδηγήσει στη συμμετοχή στην ΕΕ και εκφράζει την ευχή να συμμετέχουν όλο και περισσότερο οι υποψήφιες χώρες στα υπάρχοντα προγράμματα της ΕΕ[semigr ]

16. τονίζει το γεγονός ότι ο πολιτισμός και η παιδεία θα είναι κεντρικά στοιχεία της προενταξιακής στρατηγικής και ότι η ανάπτυξη πολιτιστικών και εκπαιδευτικών προγραμμάτων θα έχουν ίση αξία για τα κράτη μέλη και για τις υποψήφιες χώρες[semigr ]

17. τονίζει ότι η πολιτιστική και εκπαιδευτική δραστηριότητα -η οποία, λαμβανομένων υπόψη των οικονομικών τους μέσων, έχει σημαντικό πολλαπλασιαστικό αποτέλεσμα- αποτελεί αναπόσπαστο μέρος της οικονομικής ανάπτυξης, μία έμμεση και άμεση πηγή απασχόλησης, ουσιαστικό παράγοντα της ποιότητας ζωής, ενισχύει την ευρωπαϊκή ιθαγένεια[semigr ]

18. κρίνει ότι το θεσμικό πλαίσιο που προέκυψε από τη Συνθήκη του Άμστερνταμ δεν πληροί τις αναγκαίες προϋποθέσεις προκειμένου να πραγματοποιηθεί η διεύρυνση χωρίς να διακυβευθεί η λειτουργία της Ένωσης και η αποτελεσματικότητα της δράσης της[semigr ]

19. επιβεβαιώνει την άποψη που διατύπωσε στο προανφερθέν ψήφισμά του της 19ης Νοεμβρίου 1997 για τη Συνθήκη του Άμστερνταμ σχετικά με τις θεσμικές μεταρρυθμίσεις που πρέπει να υλοποιηθούν πριν από οποιαδήποτε διεύρυνση και επαναλαμβάνει κυρίως τα αιτήματά του που τείνουν προς το:

- να αποτελέσουν, η ισορροπία των ψήφων του Συμβουλίου και του αριθμού των μελών της Επιτροπής, αντικείμενο προσαρμογής ενώ θα διατηρείται η ισότιμη εκπροσώπηση μεταξύ των κρατών μελών[semigr ]

- να καταστεί γενικός κανόνας στο Συμβούλιο η ψηφοφορία με ειδική πλειοψηφία.

- να περιοριστεί η ομοφωνία στις αποφάσεις θεσμικού χαρακτήρα (τροποποιήσεις των Συνθηκών, προσχωρήσεις, αποφάσεις για ιδίους πόρους, εκλογική διαδικασία, εφαρμογή του άρθρου 308 (παλαιό άρθρο 235 της Συνθήκης ΕΚ)[semigr ]

- να εγκριθούν όλες οι άλλες μεταρρυθμίσεις που απαιτούνται για τη διεύρυνση[semigr ]

20. επιβεβαιώνει τα αιτήματά του για τις προς έγκριση μεθόδους με στόχο την μεταρρύθμιση αυτή, και ειδικότερα:

- να του υποβάλει η Επιτροπή, εγκαίρως, πριν από το Ευρωπαϊκό Συμβούλιο του Δεκεμβρίου 1998, έκθεση με προτάσεις για την απαιτούμενη σύνολη μεταρρύθμιση των Συνθηκών, αναγκαία κυρίως στο θεσμικό τομέα και στο πλαίσιο της διεύρυνσης[semigr ]

- να διαβιβασθεί το εν λόγω έγγραφο στα κοινοβούλια των κρατών μελών αναμένοντας με ενδιαφέρον τις θέσεις τους σχετικώς[semigr ]

- να ληφθεί υπόψη ότι προτίθεται να καθορίσει εγκαίρως τη στάση του στο πλαίσιο της διαδικασίας αυτής ώστε να αναληφθεί κατόπιν πολιτικός διάλογος[semigr ]

- να εμπλακεί πλήρως στην προσεχή Διακυβερνητική Διάσκεψη και να αποφασισθεί με δεσμευτική κοινή συμφωνία (κατά το πρότυπο των διοργανικών συμφωνιών) ότι η Συνθήκη δεν μπορεί να τεθεί σε ισχύ παρά μόνον μετά από έγκριση του Ευρωπαϊκού Κοινοβουλίου.

21. αντιτίθεται στην πρόταση που απορρέει σιωπηρώς από την ιδέα ότι η θεσμική μεταρρύθμιση μπορεί να αναβάλλεται μέχρις ότου ο αριθμός των κρατών μελών υπερβεί τα είκοσι, επειδή αυτή η ιδέα ενισχύει το φόβο ότι θα υπάρξει μία προνομιακή ομάδα υποψηφίων και μία άλλη με αβέβαιο μέλλον ως προς την προσχώρησή της[semigr ]

22. θεωρεί την Ευρωπαϊκή Διάσκεψη ως ουσιαστικό μέσον πολιτικής συνεργασίας μέσω του οποίου όλες οι ευρωπαϊκές χώρες που προσβλέπουν στην προσχώρηση και συνδέονται με την Ένωση μέσω συμφωνιών σύνδεσης θα συμμετέχουν σε πολυμερείς συνομιλίες με την Ένωση για θέματα σχετικά με την κοινή εξωτερική πολιτική και την πολιτική ασφάλειας (ΚΕΠΠΑ) καθώς και την πολιτική στον τομέα της δικαιοσύνης και των εσωτερικών υποθέσεων (ΔΕΥ), με βάση συγκεκριμένη ημερήσια διάταξη στην οποία θα αντανακλώνται οι ανάγκες και τα ενδιαφέροντα των συμμετεχουσών χωρών, άπαξ κατ' έτος σε επίπεδο αρχηγών κρατών και κυβερνήσεων, συμπεριλαμβανομένων των προέδρων της Επιτροπής και του Ευρωπαϊκού Κοινοβουλίου[semigr ]

23. πιστεύει ότι η Ευρωπαϊκή Διάσκεψη δεν μπορεί να υποκαταστήσει τις διμερείς διαπραγματεύσεις για τη διεύρυνση, αλλά πρέπει, πολύ περισσότερο, να θεωρείται ως ειδικό μέσο πανευρωπαϊκής συνεργασίας[semigr ]

24. θεωρεί ότι η συμμετοχή στην Ευρωπαϊκή Διάσκεψη δεν συνεπάγεται αυτόματη προσχώρηση βάσει οιουδήποτε συγκεκριμένου χρονοδιαγράμματος στην Ευρωπαϊκή Ένωση[semigr ]

25. επισημαίνει, στο πλαίσιο των όρων ένταξης, ότι οι υποψήφιες προς ένταξη χώρες δεν πρέπει να παρέχουν σε προϊόντα ή επιχειρήσεις τρίτων χωρών ευνοϊκότερη εμπορική ή οικονομική μεταχείριση από ό,τι στα αντίστοιχα προϊόντα ή στις αντίστοιχες επιχειρήσεις της Ευρωπαϊκής Ένωσης με σκοπό την προσέλκυση άμεσων ξένων επενδύσεων[semigr ]

26. επισημαίνει ότι στο τέλος των διαπραγματεύσεων για την προσχώρηση θα ζητηθεί να επικυρωθεί οιαδήποτε περαιτέρω διεύρυνση της Ένωσης και τονίζει κατά συνέπεια ότι έχει ένα σημαντικό ρόλο να διαδραμματίσει στην Ευρωπαϊκή Διάσκεψη και ότι το Συμβούλιο θα πρέπει να λάβει τα απαιτούμενα μέτρα για να διασφαλίσει την πλήρη συμμετοχή του στο νέο αυτό φόρουμ[semigr ]

27. επισημαίνει στις υποψήφιες χώρες ότι η διασφάλιση της συνέχειας σε ό,τι αφορά τις αντίστοιχες αντιπροσωπείες διαπραγματεύσεων έχει πολύ μεγάλη σημασία για την ταχεία προόδο της ενταξιακής διαδικασίας[semigr ]

28. πιστεύει ότι η κατάργηση κάθε υποχρέωσης θεώρησης διαβατηρίων θα αποτελέσει θέμα προτεραιότητας για τις ενδιαφερόμενες χώρες, στο βαθμό που θα διευκολύνει τις συναλλαγές με τις χώρες αυτές, καθώς και την ανάπτυξή τους[semigr ]

29. θεωρεί ότι επείγει όλες οι υποψήφιες χώρες να επικυρώσουν και να εφαρμόσουν, χωρίς την επιβολή όρων, τη Σύμβαση της Γενεύης και να θεσπίσουν διαδικασίες παροχής ασύλου που συμβαδίζουν με το κεκτημένο και τα πρότυπα της ΕΕ[semigr ]

30. προτείνει να εφαρμόσει η ΕΕ ενεργότερη πολιτική έναντι της Κύπρου, ούτως ώστε να συμβάλει αποτελεσματικά στην αποκατάσταση της ακεραιότητάς της και στην αναζήτηση πολιτικής λύσης[semigr ]

31. υποστηρίζει ότι η αίτηση της Τουρκίας για προσχώρηση στην ΕΕ χρειάζεται σοβαρή προσέγγιση και τονίζει την ανάγκη ειδικής σχέσης υψηλού επιπέδου μεταξύ αυτής της χώρας και της ΕΕ που υπερβαίνει την υπάρχουσα τελωνειακή ένωση[semigr ]

32. τονίζει ότι το δημοσιονομικό κόστος της διεύρυνσης αποτελεί ένα μόνο κλάσμα του οικονομικού κέρδους που αποκτήθηκε από την ειρήνευση μετά τον ψυχρό πόλεμο και ότι η επένδυση στη διεύρυνση διατηρεί το κέρδος αυτό[semigr ]

33. θεωρεί σημαντική τη χάραξη ειδικής στρατηγικής, και μετά τη διεύρυνση, μέσω της συνεργασίας πέρα από τα εξωτερικά σύνορα της ΕΕ, ώστε να μειωθούν οι διαφορές του βιοτικού επιπέδου και να παγιωθεί η ειρήνη και η σταθερότητα[semigr ]

34. αναγνωρίζει ότι, λόγω της γεωγραφικής τους θέσης, οι περιφέρειες που έχουν εξωτερικά σύνορα με τις υποψήφιες για ένταξη χώρες είναι ιδιαίτερα ευαίσθητες, και ότι ως εκ τούτου απαιτείται να υποστηριχθούν ιδιαίτερα μέσω προγραμμάτων και πιστώσεων, ειδικότερα με στόχο τη διασυνοριακή συνεργασία και την αποφυγή απότομων αλλαγών στο τοπίο του ανταγωνισμού[semigr ]

35. θεωρεί ότι η Ευρωπαϊκή Ένωση πρέπει να φροντίζει ώστε η διεύρυνση να μην προκαλέσει μείωση των πόρων που προορίζονται για την ενίσχυση των παραδοσιακά αναπτυσσόμενων χωρών[semigr ]

36. υπογραμμίζει ότι οι σχέσεις της Ευρωπαϊκής Ένωσης με τις αναπτυσσόμενες χώρες, συμπεριλαμβανομένης και της αναπτυξιακής συνεργασίας, πρέπει να εκληφθούν, κατά τρόπο σαφέστερο σε σύγκριση με το παρελθόν, ως αναπόσπαστο τμήμα της κοινής εξωτερικής πολιτικής και πολιτικής ασφάλειας[semigr ] μετά τη διεύρυνση, τα νέα κράτη μέλη πρέπει να συμμετάσχουν, αναλόγως των δυνατοτήτων τους, στην πολιτική της ΕΕ έναντι των αναπτυσσομένων χωρών και ιδίως στη συνεργασία για την ανάπτυξη[semigr ]

37. υποστηρίζει την άποψη ότι τα κονδύλια του PHARE πρέπει να χρησιμοποιηθούν κατά περισσότερο αποκεντρωμένο τρόπο, επιτρέποντας έτσι στις τοπικές και περιφερειακές αρχές για να διαδραματίσουν σημαντικότερο ρόλο κατά τη χρησιμοποίηση και τον έλεγχο των κονδυλίων αυτών[semigr ] επιδοκιμάζει επίσης τις προτάσεις της Επιτροπής να συσχετίσει τα κονδύλια του PHARE με την προσχώρηση, αντί να τα εξαρτά από τη ζήτηση[semigr ]

38. καλεί την Επιτροπή να εντείνει την ενημερωτική της εκστρατεία στις ΧΚΑΕ σχετικά με το ιστορικό και τους στόχους της ΕΕ, την ομοσπονδιακή της προοπτική και τις θεμελιώδεις της αξίες, καθώς και τις συνεπαγόμενες επιπτώσεις κατά την έγκριση, από πλευράς των υποψηφίων χωρών, του κοινοτικού κεκτημένου και των υποχρεώσεων που απορρέουν από την ένταξη στην Ευρωπαϊκή Ένωση[semigr ]

39. εύχεται όπως, στο πλαίσιο του προγράμματος PHARE, δοθεί ιδιαίτερη προσοχή στις δράσεις υπέρ της δημοκρατίας και των ανθρωπίνων δικαιωμάτων[semigr ]

40. ζητεί την καθιέρωση καταλλήλων μηχανισμών παρακολούθησης εκ μέρους των θεσμικών οργάνων της ΕΕ μέσω των οποίων θα παρακολουθούν την κατάσταση στον τομέα των ανθρωπίνων δικαιωμάτων στις υποψήφιες χώρες, λαμβάνοντας υπόψη τα πρότυπα που έχουν θέσει το Συμβούλιο της Ευρώπης και ο ΟΗΕ και χρησιμοποιώντας τα αποτελέσματα και το έργο του Συμβουλίου της Ευρώπης και του ΟΑΣΕ[semigr ]

41. καλεί επίσης την Επιτροπή να εξασφαλίσει συνεχή και πλήρη ενημέρωση της ευρωπαϊκής κοινής γνώμης ως προς την διεύρυνση, εντάσσοντάς την στη διαδικασία αυτή, η επιτυχία της οποίας εξαρτάται σε μεγάλο βαθμό από την υποστήριξή της[semigr ]

42. προτρέπει την Επιτροπή να ενθαρρύνει και να πολλαπλασιάσει τις άμεσες επαφές μεταξύ των κοινωνικοοικονομικών παραγόντων των χωρών της Ένωσης με τους ομολόγους τους των υποψηφίων χωρών, ειδικότερα στους λεγόμενους ευαίσθητους τομείς (γεωργία, χαλυβοσιδηρουργία, κλωστοϋφαντουργία, αλιεία, ναυπηγία), ώστε να διευκολυνθεί η αμοιβαία κατανόηση και η εποικοδομητική προσέγγιση των προβλημάτων που ενδέχεται να δημιουργήσουν εντάσεις, ακόμα και συγκρούσεις, κατά τις διαπραγματεύσεις για την ένταξη[semigr ]

Όσον αφορά τον αντίκτυπο στην πολιτική της ΕΕ

43. σημειώνει το γεγονός ότι η άποψη της Επιτροπής ότι το 1,27% του ΑΕΠ είναι αρκετό για την αντιμετώπιση των προκλήσεων της ΕΕ κατά την περίοδο 2000- 2006, εξαρτάται από τις υποθέσεις που έχει διατυπώσει σχετικά με την ανάπτυξη του ΑΕΠ, τη μεταρρύθμιση των κοινοτικών πολιτικών και το αποτέλεσμα της διαδικασίας της διεύρυνσης, ενώ ζητείται περιοδική επανεκτίμηση αυτών των δεδομένων, προκειμένου να διασφαλισθεί ότι οι εκτιμήσεις της Επιτροπής αντικατοπτρίζουν την πραγματική φύση των επιπτώσεων της διεύρυνσης[semigr ]

44. θεωρεί ότι, δεδομένης της αναπόφευκτης ασάφειας των υποθέσεων, το νέο δημοσιονομικό πλαίσιο πρέπει να προβλέπει ρήτρα αναθεώρησης, τόσο για τα όρια των δαπανών, όσο και των πόρων καθώς και τις πολιτικές, σε περίπτωση που οι υποθέσεις της Επιτροπής αποδειχθούν άστοχες[semigr ]

45. πιστεύει ακράδαντα ότι το ισχύον σύστημα ιδίων πόρων κινδυνεύει να καταστεί περιοριστικό για τη χρηματοδότηση μιας αποτελεσματικής διεύρυνσης και ζητεί αυτό να ληφθεί υπόψη[semigr ]

46. εκτιμά ότι η διάρκεια του δημοσιονομικού πλαισίου της Επιτροπής θα μπορούσε ενδεχομένως να θεωρηθεί υπερβολικό διάστημα για δημοσιονομικές προοπτικές αυτού του χαρακτήρα, είναι όμως βέβαιο ότι η ίδια η επιτυχία της διεύρυνσης προϋποθέτει τη δημοσιονομική σταθερότητα που μπορεί να προσφέρει μια διοργανική συμφωνία συνοδευόμενη από τις αντίστοιχες δημοσιονομικές προοπτικές[semigr ]

47. ζητεί από την Επιτροπή, στο πλαίσιο της δεδηλωμένης της πολιτικής κατά της διαφθοράς, να εργασθεί από κοινού με τις υποψήφιες χώρες για την καθιέρωση πολιτικών και μέσων που θα αντιμετωπίζουν με πραγματικό αποτρεπτικό αποτέλεσμα, θα ανιχνεύουν και θα τιμωρούν τη διαφθορά στη δημόσια διοίκηση[semigr ]

48. πιστεύει ότι η ύπαρξη αποτελεσματικών και αξιόπιστων δημόσιων θεσμικών οργάνων λογιστικού και δημοσιονομικού ελέγχου, ικανών να συνεργαστούν στενά με τους αντίστοιχους φορείς της ΕΕ, πρέπει να αποτελεί προϋπόθεση για την προσχώρηση στην Ευρωπαϊκή Ένωση[semigr ]

49. υπενθυμίζει το συνολικά θετικό απολογισμό των προηγουμένων διευρύνσεων, οι οποίες βελτίωσαν τη θέση της Ένωσης στις διεθνείς αγορές, αύξησαν τις συναλλαγές μεταξύ των κρατών μελών και διεύρυναν τη διεθνή διάσταση της Ένωσης και αύξησαν με τον τρόπο αυτό τους συνολικούς πόρους που διαθέτουν τα κράτη μέλη και η Ένωση[semigr ]

50. θεωρεί ότι η διεύρυνση θα ενισχύσει το βάρος και την επιρροή της Ευρωπαϊκής Ένωσης στο διεθνές οικονομικό σύστημα, στους διεθνείς οργανισμούς και ιδιαίτερα στον Παγκόσμιο Οργανισμό Εμπορίου (ΠΟΕ)[semigr ] εκφράζει επ' αυτού την επιθυμία να προσδιορίσουν από σήμερα η Ευρωπαϊκή Ένωση και οι υποψήφιες χώρες μια συντονισμένη στρατηγική όσον αφορά τις δεσμεύσεις που πρέπει να αναληφθούν σε πλαίσιο ΠΟΕ (θέματα της νέας Ατζέντα) και ΟΟΣΑ, καθώς και όσον αφορά άλλους πολυμερείς οικονομικούς και δημοσιονομικούς φορείς εντός των οποίων είναι δυνατόν να πραγματοποιηθεί μια συντονισμένη δράση[semigr ]

51. θεωρεί απαραίτητο η σταδιακή ενσωμάτωση των υποψηφίων χωρών στην εσωτερική αγορά να πραγματοποιηθεί παράλληλα με μια πιο αποφασιστική πολιτική εναρμόνισης των εξωτερικών πτυχών της εν λόγω αγοράς και με το συντονισμό των εμπορικών πολιτικών των υποψηφίων για προσχώρηση χωρών με την εμπορική πολιτική της Ευρωπαϊκής Ένωσης[semigr ] είναι πεπεισμένο ότι αυτό θα προσφέρει σημαντικά πλεονεκτήματα, λαμβανομένων υπόψη των πλεονεκτημάτων των υποψηφίων χωρών όσον αφορά τη γεωγραφική θέση, τους φυσικούς πόρους και τις δυνατότητες επενδύσεων, και ότι θα αυξηθεί με τον τρόπο αυτό η οικονομική ανάπτυξη στα κράτη μέλη και θα ενισχυθεί έτσι το συνολικό εισόδημα της Ένωσης[semigr ]

52. ζητεί να συνδεθούν οι υποψήφιες προς ένταξη χώρες με το πρόγραμμα δράσης για την ενιαία αγορά, ώστε να ελαχιστοποιηθούν οι απώλειες που θα προκύψουν ως αποτέλεσμα της ένταξης στην ενιαία αγορά[semigr ]

53. ζητεί, στο πλαίσιο της ενταξιακής στρατηγικής και των διαπραγματεύσεων ένταξης, εντατικότερη ενθάρρυνση των μικρομεσαίων επιχειρήσεων και των νέων επιχειρήσεων, συμπεριλαμβανομένου του τομέα της βιοτεχνίας, καθώς ο τομέας αυτός υστερεί σε ανάπτυξη έναντι της Ένωσης των Δεκαπέντε και χρειάζεται ευνοϊκό κοινωνικό περιβάλλον ώστε να μπορέσει να αναπτυχθεί κατάλληλο κλίμα για τις ΜΜΕ[semigr ]

54. θεωρεί τις συμφωνίες για το ΕΝΣ ΙΙ ως εξαιρετικά πρόσφορο πλαίσιο, προκειμένου να διευκολυνθεί η προσχώρηση των ΧΚΑΕ στη Νομισματική Ένωση, ενώ συγχρόνως φρονεί ότι πρέπει να μελετηθεί το ενδεχόμενο να αναγνωρισθεί καθεστώς συνδεδεμένου μέλους στο ΕΝΣ ΙΙ σε όσες ΧΚΑΕ επιθυμούν και έχουν τη δυνατότητα να προσχωρήσουν[semigr ]

55. υπενθυμίζει ωστόσο ότι, λόγω ενός βαθμού ανάπτυξης σαφώς μικρότερου του μέσου όρου της Ένωσης στις υποψήφιες χώρες - τα νέα κράτη μέλη θα είναι όλα καθαροί αποδέκτες - η διεύρυνση θα έχει ως αποτέλεσμα τη σημαντική μείωση του μέσου κατά κεφαλήν εισοδήματος στη διευρυμένη Ένωση[semigr ] εντούτοις η προσχώρηση στην Ένωση θα τονώσει ειδικότερα την οικονομική ανάπτυξη στα νέα κράτη μέλη και θα μειώσει επομένως γρήγορα αυτήν την εισοδηματική διαφορά[semigr ]

56. κρίνει επιτακτική τη μεταρρύθμιση της πολιτικής της συνοχής, μέσω της αναπροσαρμογής των στόχων της και της διάθεσης των αναγκαίων πόρων προκειμένου να εξασφαλιστεί η λειτουργία της κατά την προενταξιακή περίοδο και προκειμένου να επιτραπεί να αντιμετωπιστούν οι πιέσεις υπέρ τομεακών και περιφερειακών αναπροσαρμογών που θα ακολουθήσουν τη διεύρυνση[semigr ] διαπιστώνει πέραν αυτών ότι αυτή η επικείμενη μεταρρύθμιση δεν επιβάλλεται μόνον από τη διεύρυνση, αλλά αποτελεί αναγκαία μεταρρύθμιση αυτού του τομέα πολιτικής βάσει των εμπειριών που έχουν αποκτηθεί[semigr ]

57. κρίνει ότι, ελλείψει επαρκών οικονομικών πόρων, είναι πιθανόν να προκύψει - ανάλογα με το τί είδους μεταρρυθμίσεις θα γίνουν ιδιαίτερα στις περιφερειακές πολιτικές και στην ΚΑΠ, ασχέτως της διαδικασίας διεύρυνσης- σημαντική μείωση των πόρων που προορίζονται επί του παρόντος για τις περιφέρειες της Ένωσης που επωφελούνται από την πολιτική συνοχής καθώς και μια επιδείνωση των ανισορροπιών μεταξύ των πλούσιων και φτωχών περιφερειών της Ένωσης[semigr ]

58. υποστηρίζει ότι οι δημοσιονομικές επιπτώσεις της διεύρυνσης δεν πρέπει να υπονομεύσουν τις αρχές της αλληλεγγύης και της οικονομικής και κοινωνικής συνοχής εντός της ίδιας της Ένωσης[semigr ]

59. υπογραμμίζει πόσο σημαντικό είναι να αυξηθεί η συμμετοχή του πληθυσμού στη διαδικασία της ευρωπαϊκής ολοκλήρωσης[semigr ] ζητεί κατά συνέπεια από την Επιτροπή να υποστηρίξει τις ΜΚΟ που αναπτύσσουν δραστηριότητες στον περιβαλλοντικό, κοινωνικό και πολιτισμικό τομέα, να ενθαρρύνει την αδελφοποίηση πόλεων μεταξύ Ανατολικής και Δυτικής Ευρώπης καθώς και την πρόσβαση στις πληροφορίες και τις πολιτικές της ΕΕ, ιδίως στον τομέα της προστασίας των καταναλωτών, του περιβάλλοντος, των κοινωνικών θεμάτων και της δημόσιας υγείας[semigr ]

60. ζητεί το κοινοτικό κεκτημένο να ενσωματωθεί, de jure et de facto, σε όλους τους κοινωνικούς μηχανισμούς ελέγχου κατά τη στιγμή ένταξης των υποψηφίων χωρών και διαπιστώνει περαιτέρω ότι η προσαρμογή των υποψηφίων χωρών στο ευρωπαϊκό κοινωνικό μοντέλο αποτελεί μια απόλυτη αναγκαιότητα για να υπάρξει εγγύηση για την κοινωνική ειρήνη[semigr ] θεωρεί περαιτέρω ότι προϋπόθεση για μια ευρεία κοινωνική αποδοχή στο θέμα της διεύρυνσης είναι ένας θεσμοποιημένος κοινωνικός διάλογος μεταξύ των αυτόνομων κοινωνικών εταίρων, οι οποίοι θα πρέπει να περιληφθούν σε όλες τις ουσιώδεις κυβερνητικές αποφάσεις καθώς και στα ρεύματα ενημέρωσης στο πλαίσιο των διαπραγματεύσεων ένταξης[semigr ]

61. ζητεί, όσον αφορά την ελεύθερη διακίνηση των εργαζομένων και ιδίως ενόψει του φαινομένου των καθημερινών μετακινήσεών τους, να καθορισθούν ενδεδειγμένες μεταβατικές περίοδοι ελαστικής εφαρμογής βάσει προτύπων αξιολόγησης, ούτως ώστε:

- να εξασφαλισθεί η επειγόντως αναγκαία διαδικασία ολοκλήρωσης που θα είναι συμβατή από κοινωνική άποψη,

- να μειωθούν οι πιέσεις στο ευρωπαϊκό κοινωνικό μοντέλο,

- να εξασφαλισθεί η συνεχής ανοδική οικονομική, κοινωνική και περιφερειακή εξέλιξη των υποψηφίων χωρών[semigr ]

62. επισημαίνει, εκφράζοντας τη λύπη του, ότι τα κοινωνικά θέματα αναφέρονται στην Ατζέντα 2000 μόνον ως ζήτημα προς εξέταση, και ότι δυστυχώς μόνον μια δευτερεύουσα θέση δίδεται στην εξέταση της κοινωνικής διάστασης[semigr ] ζητεί ως εκ τούτου να εκπονηθεί μια Λευκή Βίβλος για την κοινωνική κστάσταση και την κοινωνική πολιτική των υποψηφίων χωρών στο πλαίσιο της προενταξιακής στρατηγικής όπου,

- θα ληφθεί επειγόντως υπόψη μια κοινή στρατηγική για την απασχόληση λόγω του αριθμού ανέργων στα κράτη μέλη και των προβλημάτων που δημιουργούν στις μεθοριακές περιφέρειες[semigr ]

- θα δοθεί ιδιαίτερη προσοχή στην επαγγελματική κατάρτιση και μετεκπαίδευση των ατόμων λαμβάνοντας υπόψη την ιδιαίτερη σημασία τους για την κοινωνική ενσωμάτωση[semigr ] και

- θα συμφωνηθεί επίσης να διευρυνθούν οι κοινωνικές έννοιες ώστε να λαμβάνουν υπόψη πτυχές όπως οι κοινωνικές επιπτώσεις της ανάπτυξης και κατάστασης των περιφερειών, οι κοινωνικοπολιτιστικές επιπτώσεις των μεταναστευτικών πιέσεων και οι κοινωνικές συνέπειες των διαδικασιών μετατροπής στον τομέα της γεωργίας[semigr ]

63. θεωρεί απαραίτητη τη σταδιακή αλλά σταθερή ευθυγράμμιση των υποψηφίων χωρών με τους περιβαλλοντικούς και κοινωνικούς κανόνες της Ένωσης[semigr ] ζητεί από τις υποψήφιες για προσχώρηση χώρες να κυρώσουν τις συμβάσεις 138 και 29 της ΔΟΕ σχετικά με την καταναγκαστική εργασία και την παιδική εργασία και τούτο πριν από οποιαδήποτε προσχώρηση[semigr ]

64. θεωρεί ότι το κοινοτικό κεκτημένο ως προς το θέμα των ίσων ευκαιριών ανδρών και γυναικών πρέπει να επιβληθεί στις υποψήφιες χώρες και ότι στις σχετικές διαπραγματεύσεις η τήρηση της εφαρμογής των διατάξεων της Συνθήκης (στο άρθρο 119) και των ισχυουσών οδηγιών περί ίσης μεταχείρισης ανδρών και γυναικών πρέπει να αποτελέσει ένα από τα κριτήρια αξιολόγησης της ετοιμότητας των χωρών της Κεντρικής και Ανατολικής Ευρώπης για την προσχώρηση[semigr ]

65. ανησυχεί για τη σωματεμπορία, ιδιαίτερα γυναικών που κατάγονται από χώρες της Κεντρικής και Ανατολικής Ευρώπης, με σκοπό τη σεξουαλική εκμετάλλευσή τους σε κράτη μέλη της Ευρωπαϊκής Ένωσης και θεωρεί ότι πρέπει να ληφθούν επείγοντα μέτρα από τις αρμόδιες αρχές των χωρών της Κεντρικής και Ανατολικής Ευρώπης και των κρατών μελών για να σταματήσει αυτό το ιδιαίτερο είδος λαθρομετανάστευσης από τις εν λόγω χώρες[semigr ]

66. επιμένει ότι στα πολιτικά κριτήρια της ένταξης πρέπει να συμπεριληφθεί η τήρηση των θεμελιωδών ελευθεριών και δικαιωμάτων των γυναικών[semigr ] θεωρεί ότι χρειάζεται να αναθεωρηθεί η Συνθήκη του Άμστερνταμ πριν από τη διεύρυνση, ούτως ώστε να συμπεριληφθεί το θεμελιώδες δικαίωμα της ίσης μεταχείρισης ανδρών και γυναικών[semigr ]

67. υπενθυμίζει ωστόσο ότι μόνο μετά από μια επιτυχή και εις βάθος αποδοχή από την Ευρωπαϊκή Ένωση και την ολοκλήρωση των διαρθρωτικών μεταρρυθμίσεων, ιδίως την αναθεώρηση της Κοινής Γεωργικής Πολιτικής, θα είναι επωφελής και για τις δύο πλευρές η αποφασισμένη και ορθολογική ένταξη των χωρών της Κεντρικής και Ανατολικής Ευρώπης[semigr ]

68. εκφράζει λύπη διότι, στο πλαίσιο της Ατζέντα 2000 στο γεωργικό τομέα, η Επιτροπή εισηγείται για ορισμένους παραγωγικούς τομείς κατακερματισμένες μόνον λεπτομερείς προτάσεις αντί ενός συνολικού σχεδίου, το οποίο θα μπορούσε να αποτελέσει τη βάση για τον προσανατολισμό όλων των παραγωγικών τομέων της γεωργίας[semigr ]

69. εκφράζει λύπη για το γεγονός ότι η Επιτροπή δεν έχει καταρτίσει κανένα ειδικό σχέδιο για την ύπαιθρο, όπως είχε αναγγελθεί κατά τη Διάσκεψη του Κορκ[semigr ] εκφράζει το φόβο ότι η αποτελεσματικότητα των παρεμβάσεων των γεωργικών διαρθρωτικών μέσων θα μειωθεί λόγω της διασποράς μεταξύ των διαφόρων στόχων και σχεδίων στήριξης[semigr ]

70. επισημαίνει ότι η οικονομική κατάσταση των υποψηφίων χωρών, ιδίως στο γεωργικό τομέα, δεν είναι ομοιογενής και, κατά συνέπεια, κατά τον καθορισμό των μέτρων και χρονοδιαγραμμάτων για την προετοιμασία της ένταξης, καθώς και των μεταβατικών μέτρων και χρονοδιαγραμμάτων ένταξης, θα πρέπει να ληφθεί υπόψη η συγκεκριμένη κατάσταση των υποψηφίων χωρών[semigr ]

71. εκτιμά ότι, λόγω των σημαντικών περιθωρίων όσον αφορά τις τιμές και τη σκοπιμότητα ενθάρρυνσης μιας πολιτικής ανάπτυξης της υπαίθρου, η επέκταση στα νέα μέλη της κοινής γεωργικής πολιτικής υπό τη σημερινή της μορφή δεν είναι επιθυμητή και ότι, κατά συνέπεια, θα πρέπει ίσως να εξετασθεί η σκοπιμότητα καθορισμού μακρών μεταβατικών περιόδων σε θέματα εφαρμογής της Κοινής Αγροτικής Πολιτικής στα ενδιαφερόμενα νέα κράτη μέλη[semigr ]

72. πιστεύει ότι, σε σχέση με την κοινή αλιευτική πολιτική, η Επιτροπή πρέπει να συνδράμει τους νέους στόλους και τους τομείς επεξεργασίας βοηθώντας τους να επιτύχουν τα απαιτούμενα επίπεδα ασφάλειας και υγιεινής και συνιστά να επεκταθεί όλη η πιθανή χρηματοδοτική βοήθεια της Κοινότητας στους αλιευτικούς τομείς των υποψηφίων χωρών, έτσι ώστε να μπορέσουν να εκσυγχρονισθούν το συντομότερο δυνατόν[semigr ]

73. θεωρεί ότι η Επιτροπή πρέπει να προασπίσει με σθένος όλες τις νεοαποκτηθείσες αλιευτικές συμφωνίες με τρίτες χώρες, να κατανείμει σε δίκαιη και ισότιμη βάση τα συνολικά επιτρεπόμενα αλιεύματα και τις ποσοστώσεις με γνώμονα πάντοτε τη σχετική σταθερότητα και τα κατά παράδοση αλιεύματα[semigr ] πιστεύει επιπλέον ότι τα θέματα περιβαλλοντικής ρύπανσης στον Εύξεινο Πόντο πρέπει να επιλυθούν ώστε να καταστεί δυνατή η αποκατάσταση μίας βιώσιμης αλιευτικής βιομηχανίας[semigr ]

74. θεωρεί ότι είναι κατεπειγόντως ανάγκη να συμπεριληφθούν στη μεταρρύθμιση του 1992 όλοι εκείνοι οι τομείς της αγοράς που μέχρι σήμερα είχαν αποκλεισθεί από αυτήν (π.χ. το καθεστώς της ζάχαρης), εφόσον η μεταρρύθμιση του 1992 αποτελεί απαραίτητη προϋπόθεση για την επέκταση της κοινής γεωργικής πολιτικής στις υποψήφιες προς ένταξη χώρες[semigr ]

75. τονίζει τη σημασία της κινητικότητας και της ανταλλαγής ερευνητών, καθώς και τη δημιουργία περισσότερων ενεργειακών σταθμών για την προστασία του περιβάλλοντος και την εξασφάλιση της πυρηνικής ασφάλειας[semigr ]

76. εφιστά την προσοχή στη λειτουργία θερμοπυρηνικών σταθμών στις χώρες της Κεντρικής και Ανατολικής Ευρώπης και ζητεί από την Επιτροπή να προετοιμάσει, πριν από την προσχώρηση, ένα συμφωνηθέν πρόγραμμα με στόχο:

α) την εξομοίωση των προτύπων ασφάλειας των σταθμών αυτών με τα Δυτικά πρότυπα που ισχύουν για τους θερμοπυρηνικούς σταθμούς[semigr ]

β) την εξασφάλιση της εποπτείας της ασφαλούς λειτουργίας των σταθμών αυτών από μια ανεξάρτητη αρχή αναγνωρισμένη από την ΙΑΕΑ[semigr ] και

γ) την εφαρμογή διαδικασιών διασφάλισης σύμφωνα με τη Συνθήκη EΥΡΑΤΟΜ, ώστε να εξασφαλισθεί η προστασία έναντι ενός ιδιαίτερα ραδιενεργού υλικού[semigr ]

δ) να επιβάλει την παύση ή να μην επιτρέψει την έναρξη της λειτουργίας όλων των πυρηνικών εργοστασίων που δεν είναι δυνατόν να αναβαθμισθούν στο απαιτούμενο διεθνές επίπεδο ασφαλείας[semigr ]

77. επισημαίνει ότι ο άνθρακας αποτελεί ουσιαστικό στοιχείο πρωτογενών ενεργειακών πηγών στις υποψήφιες χώρες και καλεί την Επιτροπή να προετοιμάσει, από κοινού με τις ενδιαφερόμενες χώρες, μια πρωτοβουλία, υποστηριζόμενη από το πρόγραμμα PHARE, για τη βελτίωση της παραγωγικότητας των ανθρακωρυχείων και την εισαγωγή τεχνολογίας καθαρής καύσεως άνθρακα[semigr ]

78. τονίζει ότι μέσω των πιστώσεων που έχουν διατεθεί για την ενισχυμένη προενταξιακή στρατηγική, θα πρέπει να δοθεί μεγαλύτερη προσοχή στη δημιουργία διευρωπαϊκών δικτύων στην Κεντρική και Ανατολική Ευρώπη[semigr ]

79. θεωρεί ότι ο σεβασμός των θεμελιωδών δικαιωμάτων και της προστασίας των μειονοτήτων στις υποψήφιες προς ένταξη χώρες είναι θεμελιώδους σπουδαιότητας, και καλεί την Επιτροπή, ως ζήτημα επιτακτικής ανάγκης, να ενθαρρύνει και να βοηθεί τις υποψήφιες χώρες κατά την επίλυση των εκκρεμών προβλημάτων[semigr ]

80. καλεί την Επιτροπή, το Συμβούλιο, τα κράτη μέλη και τα υποψήφια προς ένταξη κράτη να δώσουν προτεραιότητα σε όλα τα μέτρα, περιλαμβανομένης και της χρηματοδότησης, που δημιουργούν προϋποθέσεις για την πλήρη υλοποίηση ενός χώρου ελευθερίας, ασφάλειας και δικαιοσύνης στον οποίο θα καταργούνται οι έλεγχοι στα εσωτερικά σύνορα, προκειμένου να αποφευχθούν οι υπερβολικά εκτενείς μεταβατικές περίοδοι στους τομείς αυτούς[semigr ]

81. υπενθυμίζει ότι η ανεξαρτησία της δικαιοσύνης αποτελεί έναν από τους ακρογωνιαίους λίθους του κράτους δικαίου και μάλιστα το θεμέλιο της αποτελεσματικής προστασίας των θεμελιωδών δικαιωμάτων και ελευθεριών όλων, μεταξύ των οποίων συγκαταλέγονται οι πολίτες των υποψηφίων προς ένταξη χωρών, και ιδίως των ατόμων που προσάγονται στη δικαιοσύνη, και επαναβεβαιώνει το σεβασμό των δικαιωμάτων της υπεράσπισης των κατηγορουμένων, των δικαιωμάτων και μέσων προσφυγής των θυμάτων και της προστασίας των μαρτύρων στο πλαίσιο της καταπολέμησης του διεθνούς οργανωμένου εγκλήματος[semigr ]

82. επισημαίνει με μεγάλη ανησυχία τα πορίσματα της Επιτροπής σχετικά με τη διοικητική και δικαστική ικανότητα των υποψηφίων χωρών να εφαρμόσουν το κοινοτικό δίκαιο και ζητεί από την Ένωση να καταβάλει μεγαλύτερες προσπάθειες από άποψη χρηματοδοτικών και ανθρώπινων πόρων για την επιμόρφωση των δικαστών, των δικηγόρων και των διοικητικών στελεχών[semigr ] προς τούτο, υπογραμμίζει την ανάγκη να καταρτισθεί ένα πρόγραμμα για την ευαισθητοποίηση των επαγγελμάτων του δικαστικού τομέα, με χαρακτηριστικά όμοια προς αυτά του Σχεδίου Δράσης Robert Schuman[semigr ]

83. σημειώνει ότι οι δραστηριότητες των πιστωτικών ιδρυμάτων της Ένωσης σε ορισμένες υποψήφιες χώρες εξακολουθούν να παρεμποδίζονται ακόμη σημαντικά από το γεγονός ότι, ως μέσον εγγύησης των δανείων, η ακίνητη περιουσία είναι άνευ αξίας, κυρίως λόγω της νομικής αβεβαιότητας ως προς το ενδεχόμενο εκποίησής της σε περίπτωση αναξιοχρέου του οφειλέτη[semigr ] σημειώνει περαιτέρω ότι πρέπει να δοθεί προτεραιότητα στην ανάπτυξη αποτελεσματικών και αξιόπιστων συστημάτων κτηματολογίου και επιχειρήσεων[semigr ]

84. υπενθυμίζει, με πλήρη σεβασμό της αρχής της επικουρικότητας, τη σημασία της περαιτέρω ανάπτυξης των πολιτικών οριζοντίου χαρακτήρα (κοινωνική πολιτική, περιβάλλον, καταναλωτές, φυσικές επιστήμες, έρευνα και ανάπτυξη, κοινωνία της πληροφορίας) προκειμένου να μπορέσουν να ληφθούν υπόψη τα ιδιαίτερα χαρακτηριστικά των υποψηφίων χωρών και να μην εξασθενίσει η επίπτωσή τους στους πληθυσμούς των κρατών μελών[semigr ]

85. θεωρεί ότι η ταχεία και πλήρης προσχώρηση όλων των υποψηφίων κρατών μελών θα έχει μακροπρόθεσμα ευεργετικές συνέπειες για το περιβάλλον σε ολόκληρη την Ευρώπη, προϋποθέτοντας ότι σημαντικά πεδία πολιτικής, όπως είναι το περιβάλλον, οι μεταφορές και η ενέργεια, θα τύχουν μεγαλύτερης προσοχής, και αποδίδοντας ιδιαίτερη σημασία στην προστασία της φύσης στην Κεντρική και Ανατολική Ευρώπη προκειμένου να αποφευχθούν υποβαθμίσεις όσον αφορά τη βιοποικιλότητα[semigr ]

86. καλεί την Επιτροπή, προκειμένου να υπάρξουν ρεαλιστικά κριτήρια προσχώρησης, να εκπονήσει κατάλογο με τα σημαντικότερα στοιχεία της περιβαλλοντικής νομοθεσίας της Ευρωπαϊκής Ένωσης που θα πρέπει να πληρούν τα υποψήφια κράτη μέλη κατά τη στιγμή της προσχώρησης, και ο οποίος θα πρέπει να εκπονηθεί βάσει αντικειμενικών περιβαλλοντικών κριτηρίων από κοινού με το Συμβούλιο και το Κοινοβούλιο[semigr ] κρίνει ότι, κατά τον καθορισμό μεταβατικών ρυθμίσεων, πρέπει να δοθεί ιδιαίτερη προσοχή στο γεγονός ότι οι διατάξεις εφαρμογής για τη βελτίωση της ποιότητας του αέρα, των υδάτων και του εδάφους καθώς και για την ασφάλεια των τροφίμων και την προστασία της υγείας πρέπει να υλοποιηθούν κατά προτεραιότητα, διότι οι πολύ κακές περιβαλλοντικές συνθήκες που επικρατούν σε ορισμένες περιπτώσεις στις ΧΚΑΕ έχουν ήδη επιβλαβείς συνέπειες για την υγεία και το προσδόκιμο ζωής των πολιτών τους[semigr ]

87. καλεί την Επιτροπή όπως, σύμφωνα με την υποχρέωση που απορρέει από τη Συνθήκη, ενσωματώσει διατάξεις για την προστασία του περιβάλλοντος και των καταναλωτών σε άλλους τομείς πολιτικής κατά τις μεταρρυθμίσεις της κοινοτικής πολιτικής, και κατά την επεξεργασία των μεταρρυθμίσεων θα πρέπει να ζητηθεί ρητώς η συμμετοχή των αρμοδίων για θέματα περιβάλλοντος και προστασίας των καταναλωτών υπουργών, τόσο της ΕΕ όσο και των ΧΚΑΕ[semigr ]

88. επισημαίνει ότι οι υποψήφιες χώρες οφείλουν να προστατεύσουν την υγεία των πολιτών τους λαμβάνοντας υπόψη το θέμα της δημόσιας υγείας στο πλαίσιο άλλων τομέων πολιτικής και κρίνει ότι τόσο η ΕΕ όσο και οι υποψήφιες χώρες οφείλουν να υποστηρίξουν ενεργώς την ανάπτυξη ΜΚΟ και εθελοντικών οργανώσεων στον τομέα της υγείας[semigr ]

89. καλεί τα κράτη μέλη της Ένωσης και την Επιτροπή να καταβάλουν κάθε δυνατή προσπάθεια, προκειμένου να καταπολεμηθεί αποτελεσματικά η ανεργία και να δημιουργηθεί με τον τρόπο αυτό η προϋπόθεση για την ελεύθερη κυκλοφορία των εργαζομένων και σε μια διευρυμένη Ευρώπη[semigr ]

90. θεωρεί αναγκαίο να αναπτυχθούν, στο πλαίσιο της διαδικασίας προσχώρησης, όλες οι πτυχές που προβλέπει η κοινή πολιτική μεταφορών και ιδιαίτερα οι περιβαλλοντικές και κοινωνικές πτυχές καθώς και εκείνες σχετικά με την ασφάλεια, χρησιμοποιώντας, όπου είναι δυνατόν, σύγχρονες τεχνολογίες και νοήμονα συστήματα, καθώς και να ληφθούν υπόψη η διάρκεια οδήγησης, οι εκπομπές των κινητήρων, οι τύποι και οι προδιαγραφές των οχημάτων, οι κανόνες οδικής κυκλοφορίας και το σύνολο των νομοθετημάτων που αφορούν το κοινοτικό κεκτημένο[semigr ]

Γνωμοδοτήσεις ανά χώρα

Βουλγαρία

91. κρίνει ότι η Βουλγαρία κατά τα τελευταία έτη κατέβαλε σημαντικές προσπάθειες για τη μετάβαση προς την οικονομία της αγοράς, παρόλο που πρέπει ακόμη να αναληφθούν σημαντικές δράσεις στον τομέα του περιβάλλοντος, των μεταφορών, της γεωργίας, της ενέργειας και της δικαιοσύνης[semigr ] επίσης, κρίνεται αναγκαία μια ουσιαστική και ευρείας κλίμακας μεταρρύθμιση της διοίκησης σε όλα τα επίπεδα, προκειμένου να εφαρμοσθεί κατά τρόπον κατάλληλο το κοινοτικό κεκτημένο[semigr ]

92. υπογραμμίζει ότι έχουν επιτευχθεί τα βασικά πολιτικά κριτήρια που απαιτούνται και, υπ' αυτήν την έννοια, είναι πεπεισμένο ότι η έναρξη των διαπραγματεύσεων θα ευνοούσε και θα προωθούσε τη συνέχιση των μεταρρυθμίσεων που έχουν αναληφθεί, θα ανακούφιζε δε το αίσθημα αποκλεισμού του βουλγαρικού λαού, επιβεβαιώνοντας έτσι την παρουσία της Ένωσης σε μια περιοχή με μεγάλη πολιτική αστάθεια[semigr ]

Εσθονία

93. εκφράζει την ικανοποίησή του για την επιτυχή πορεία της Εσθονίας προς μια οικονομία της αγοράς με εύρυθμη λειτουργία προς ένα δημοκρατικό καθεστώς με εδραιωμένους θεσμούς, δηλώνει όμως ότι θα πρέπει να διατηρηθούν εξ ολοκλήρου οι προσπάθειες για την εφαρμογή του κοινοτικού κεκτημένου, τη βελτίωση της ποιότητας της δημόσιας διοίκησης και την περαιτέρω επέκταση της ιθαγένειας στα μέλη των μειονοτικών ομάδων[semigr ]

94. επισημαίνει ότι η Εσθονία μπορεί να θεωρηθεί ως μια λειτουργούσα οικονομία της αγοράς, παρά τις οικονομικές ανισότητες μεταξύ του Ταλίν και της υπόλοιπης χώρας και την ανησυχητική ανισοσκέλεια των εμπορικών συναλλαγών η οποία εν μέρει αντισταθμίζεται από τις ξένες άμεσες επενδύσεις και τον τουρισμό[semigr ]

Ουγγαρία

95. χαιρετίζει την έντονη προσήλωση της Ουγγαρίας στις δημοκρατικές αρχές και την παραδειγματική της πολιτική για τις μειονότητές της, καθώς και την από ετών επιτελούμενη ουσιαστική πρόοδο στην εναρμόνιση της νομοθεσίας της προκειμένου να προσαρμοσθεί με το κοινοτικό κεκτημένο[semigr ] ωστόσο, δηλώνει ότι χρειάζονται περαιτέρω προσπάθειες στους τομείς του περιβάλλοντος, των τελωνειακών ελέγχων και της ενέργειας[semigr ]

96. πιστεύει ότι η ενίσχυση της προενταξιακής στρατηγικής θα βοηθήσει την Ουγγαρία να προετοιμασθεί καλύτερα για την αντιμετώπιση των υποχρεώσεών της ως μέλλον κράτος μέλος και να ξεπεράσει τις αδυναμίες της όσον αφορά τον εκσυγχρονισμό της οικονομίας της[semigr ]

Λεττονία

97. θεωρεί ότι η Λεττονία, έχει καταβάλει ουσιαστικές προσπάθειες για την οικοδόμηση εθνικών θεσμών, καίτοι βεβαίως απαιτούνται μέτρα για την ορθή εφαρμογή του κοινοτικού κεκτημένου στη δημόσια διοίκηση και για την εφαρμογή του κράτους δικαίου[semigr ] θεωρεί δε επίσης ότι η χώρα έχει προβεί σε επιτυχείς μεταρρυθμίσεις προς την κατεύθυνση της μετάβασης στην οικονομία της αγοράς[semigr ]

98. διαπιστώνει την ύπαρξη ορισμένων προβλημάτων, όπως για παράδειγμα το καθεστώς των μειονοτήτων ρωσικής προέλευσης, τη μη ακόμη ολοκληρωμένη διαδικασία ιδιωτικοποίησης και την ανάγκη μεταρρύθμισης του νομικού συστήματος και του διοικητικού μηχανισμού[semigr ]

Λιθουανία

99. θεωρεί ότι η Λιθουανία έχει πραγματοποιήσει εντυπωσιακές πολιτικές μεταρρυθμίσεις και διαθέτει μια λειτουργούσα οικονομία της αγοράς, αρκετά ισχυρή ώστε να ανταποκριθεί σε πολλές από τις οικονομικές υποχρεώσεις της ένταξης, έχει δε σημειώσει πρόοδο στη μεταφορά του κοινοτικού κεκτημένου στο εσωτερικό της δίκαιο[semigr ] επισημαίνει ότι απαιτείται ακόμη η λήψη σημαντικών μέτρων για τη δημόσια διοίκηση και για την εφαρμογή του κράτους δικαίου[semigr ]

100. επισημαίνει ότι οι λεπτομέρειες των γνωμοδοτήσεων της Επιτροπής για τη Λιθουανία καταδεικνύουν ότι η χώρα αυτή έχει σημειώσει σημαντικότατη πρόοδο στην συνεχή προετοιμασία της για την προσχώρηση, εκτιμά τη βελτίωση της οικονομικής κατάστασης και την άρση των περιορισμών για το ξένο συνάλλαγμα, τις τιμές και την κυκλοφορία των αγαθών και αναμένει ότι η ενισχυμένη προενταξιακή στρατηγική της υποψήφιας χώρας θα την προετοιμάσει ακόμη περισσότερο για την προσχώρηση της στους τομείς εκείνους στους οποίους κρίνεται επιθυμητή η συνεχής πρόοδος, όπως είναι η ενίσχυση της νομοθεσίας για την αντιμετώπιση της διαφθοράς και η βελτίωση των διατάξεων που καλύπτουν την αγορά εργασίας[semigr ]

Πολωνία

101. έχει επίγνωση του γεγονότος ότι η Πολωνία είναι κατά πολύ μεγαλύτερη από τις υπόλοιπες υποψήφιες χώρες και ότι η προσχώρησή της θα επηρεάσει με κρίσιμο τρόπο τις υφιστάμενες πολιτικές της ΕΕ[semigr ] επισημαίνει την τεράστια πρόοδο που έχει σημειώσει η χώρα μέσω μεταρρυθμίσεων τις οποίες επέτυχε μετά το 1989, δηλώνει όμως ότι απαιτούνται περαιτέρω αλλαγές και μεταρρυθμιστικά μέτρα σε τομείς όπως η κρατική βιομηχανία, η γεωργία, οι μεταφορές, το περιβάλλον και οι συνοριακοί έλεγχοι[semigr ]

102. κρίνει ότι η ενισχυμένη προενταξιακή στρατηγική θα βοηθήσει μεσοπρόθεσμα στην αντιμετώπιση των οικονομικών και περιβαλλοντικών διαρθρωτικών προβλημάτων της Πολωνίας και θα βελτιώσει τη δυνατότητά της να ελέγξει αποτελεσματικά τα εξωτερικά της σύνορα[semigr ]

Τσεχική Δημοκρατία

103. καλεί τις τσεχικές αρχές να βελτιώσουν ουσιαστικά τη λειτουργία του νομικού συστήματος, προκειμένου να εξασφαλισθεί η διεξαγωγή δίκαιων δικαστικών διαδικασιών σε λογικά χρονικά διαστήματα, καθώς και να θεσπίσουν ταχέως μια συνολική πολιτική που θα έχει ως στόχο την αποφυγή κάθε διάκρισης ή περιθωριοποίησης της μειονότητας των αθιγγάνων Ρομ, επικυρώνοντας χωρίς περαιτέρω καθυστερήσεις τη σύμβαση-πλαίσιο του Συμβουλίου της Ευρώπης για τις εθνικές μειονότητες[semigr ]

104. είναι της άποψης ότι η προενταξιακή στρατηγική αποτελεί μια καλή ευκαιρία προκειμένου η Τσεχική Δημοκρατία να προβεί στον απαραίτητο εκσυγχρονισμό της κρατικής διοίκησης, με τη βελτίωση της ποιότητας και της αποτελεσματικότητάς της, καθώς και να τεθούν σε εφαρμογή οι οικονομικές μεταρρυθμίσεις που κρίνονται αναγκαίες για τη λειτουργία της εσωτερικής αγοράς της Ευρωπαϊκής Ένωσης (π.χ. στην τραπεζική και δημοσιονομική δομή του κράτους) και για την οικοδόμηση ενός κοινωνικού προτύπου ευρωπαϊκού τύπου που θα επιτρέψει την αποτελεσματική καταπολέμηση της ανεργίας και τη διατήρηση ενός κράτους-πρόνοιας που θα ανταποκρίνεται στις απαιτήσεις του πληθυσμού[semigr ]

Ρουμανία

105. χαιρετίζει τις πολιτικές και οικονομικές μεταρρυθμίσεις που έχουν εισαχθεί στη Ρουμανία ενόψει της ένταξής της στην Ευρωπαϊκή Ένωση, και συγκεκριμένα αυτές που ανελήφθησαν από το Νοέμβριο του 1996, και ενθαρρύνει τη συνέχιση της προσαρμογής της στις απαιτήσεις του κοινοτικού κεκτημένου[semigr ]

106. επισημαίνει το θετικό ρόλο που διεδραμάτισε η Ρουμανία για τη σταθερότητα της περιοχής, τόσο με το σύμφωνο φιλίας και συνεργασίας που συνήψε με την Ουγγαρία, τις τριμερείς σχέσεις που αποκατέστησε με τα γειτονικά κράτη και τη συμμετοχή της στη Ζώνη Ελεύθερων Συναλλαγών της Κεντρικής Ευρώπης (CEFTA), καθώς και στην Παρευξείνια Ζώνη Οικονομικής Συνεργασίας (BSECA)[semigr ]

107. κρίνει ότι η ενισχυμένη προενταξιακή στρατηγική θα επιτρέψει στην Ρουμανία να φέρει εις πέρας τις οικονομικές και διαρθρωτικές μεταρρυθμίσεις που είναι αναγκαίες προκειμένου να μπορέσει η χώρα αυτή να αντιμετωπίσει τις προκλήσεις της διεύρυνσης[semigr ]

Σλοβενία

108. αναγνωρίζει τον οικονομικό δυναμισμό που χαρακτηρίζει τη Σλοβενία και που επέτρεψε στη χώρα αυτή να έχει το υψηλότερο επίπεδο κατά κεφαλήν εισοδήματος μεταξύ των υποψηφίων χωρών[semigr ]

109. επισημαίνει το γεγονός ότι η χώρα αυτή σέβεται τα πολιτικά κριτήρια που καθορίσθηκαν στην Κοπεγχάγη και την απόφαση του σλοβενικού κοινοβουλίου να κυρώσει την ευρωπαϊκή συμφωνία με την Ένωση και να προβεί στις ζητηθείσες συνταγματικές τροποποιήσεις[semigr ]

Σλοβακική Δημοκρατία

110. υπογραμμίζει τον ευρωπαϊκό προσανατολισμό της Σλοβακίας και διαπιστώνει ότι η χώρα αυτή κατόρθωσε, σε μια δύσκολη περίοδο, να επιτύχει καλά οικονομικά αποτελέσματα, τα οποία θα της επέτρεπαν να ενταχθεί στην Ευρωπαϊκή Ένωση ταυτόχρονα με τις περισσότερο προοδευμένες χώρες, εάν στην πολιτική της ζωή δεν είχαν διαπιστωθεί πρακτικές που δεν συμφωνούν προς τις δημοκρατικές αρχές των κρατών μελών της Ένωσης[semigr ]

111. ζητεί, παρόλα αυτά, να εφαρμοσθεί για τη Σλοβακία, όπως συμβαίνει με τις λοιπές υποψήφιες χώρες, η ενισχυμένη προενταξιακή στρατηγική προκειμένου να μπορέσει να προσαρμοστεί η οικονομία της στις απαιτήσεις του κοινοτικού κεκτημένου και να μη σημειωθεί καθυστέρηση για την χώρα αυτή όταν θα έχουν εκπληρωθεί οι πολιτικές συνθήκες για την ένταξή της[semigr ] ζητεί, ειδικότερα, η εταιρική σχέση ένταξης που θα αποτελέσει αντικείμενο διαπραγματεύσεων με τη χώρα αυτή να προβλέπει δράσεις στον τομέα της δημοκρατίας - συμπεριλαμβανομένων των δικαιωμάτων των μειονοτήτων - και τη διάθεση πιστώσεων από το πρόγραμμα PHARE για την ενίσχυση των μέτρων που θα καθορισθούν κατόπιν κοινής συμφωνίας στον τομέα αυτό[semigr ]

112. σημειώνει ότι οι σλοβακικές αρχές αρχίζουν να απευθύνουν προς την Ευρωπαϊκή Ένωση μηνύματα σχετικά με τη θέλησή τους να εκδημοκρατίσουν την πολιτική ζωή της Σλοβακίας και αναμένει στο εξής από τη χώρα αυτή συγκεκριμένα μέτρα για την εφαρμογή των τριών συστάσεων της μικτής κοινοβουλευτικής επιτροπής[semigr ]

Κύπρος

113. υπογραμμίζει ότι το Ευρωπαϊκό Κοινοβούλιο εμμένει στο προαναφερθέν ψήφισμά του της 12ης Ιουλίου 1995 σύμφωνα με την οποία οι διαπραγματεύσεις για την προσχώρηση της Κύπρου πρέπει να αρχίσουν έξι μήνες μετά τη λήξη της Διακυβερνητικής Διάσκεψης, όπως επανειλημμένως έχει επιβεβαιωθεί από το Ευρωπαϊκό Συμβούλιο[semigr ]

114. καλεί το Συμβούλιο και την Επιτροπή να πράξουν ό,τι είναι δυνατόν για μια ειρηνική λύση του Κυπριακού σύμφωνα με τις αποφάσεις του ΟΗΕ, χωρίς οι διαπραγματεύσεις για την ένταξη με την Κυπριακή Κυβέρνηση να συνδέονται με την επίλυση της διαφοράς και καλεί την Επιτροπή να πείσει και τις δύο κοινότητες της νήσου για τα πλεονεκτήματα της ένταξης στην ΕΕ και να εξασφαλίσει τη συμμετοχή και των δύο κοινοτήτων στη διαδικασία διεύρυνσης[semigr ]

115. καλεί την Επιτροπή και το Συμβούλιο να λάβουν καταλλήλως υπόψη την εξαιρετικά καλή οικονομική και δημοσιονομική κατάσταση της Κυπριακής Δημοκρατίας που της επιτρέπει να πληρεί ήδη τα κριτήρια για την ΟΝΕ, κατάσταση που διευκολύνει τις διαπραγματεύσεις ένταξης, οι οποίες δεν πρέπει να εξαρτώνται, σε καμία περίπτωση, από την εξέλιξη των σχέσεων με την Τουρκία και θα πρέπει να ολοκληρωθούν χωρίς καθυστέρηση[semigr ]

116. επισημαίνει με ικανοποίηση ότι το Συμβούλιο προτίθεται να καλέσει το Ευρωπαϊκό Κοινοβούλιο σε διαβούλευση σχετικά με μια γενική ρύθμιση όσον αφορά την προενταξιακή εταιρική σχέση, αλλά υπογραμμίζει παράλληλα ότι θα πρέπει επίσης να κληθεί σε διαβούλευση σχετικά με τις επιμέρους ρυθμίσεις, αναγνωρίζοντας ότι τούτο δεν πρέπει να επιβραδύνει την προενταξιακή διαδικασία[semigr ]

117. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στις κυβερνήσεις και τα κοινοβούλια των κρατών μελών της Ευρωπαϊκής Ένωσης και των υποψηφίων χωρών.